b'\n_START_ARTICLE_\nGwenf\xc3\xb4\n_START_SECTION_\nHist\xc3\xb2ria\n_START_PARAGRAPH_\nDurant molts segles s\'ha mantingut com una pr\xc3\xb2spera comunitat agr\xc3\xadcola i, tot i que en general segueix dominant aquest model econ\xc3\xb2mic, l\'augment de la poblaci\xc3\xb3 durant l\'\xc3\xbaltim segle ha portat al govern i a propietaris privats a concentrar-hi propietats de gama alta. La poblaci\xc3\xb3 s\'ha doblat en els darrers anys. _NEWLINE_La vil\xc2\xb7la, originalment, es va desenvolupar al voltant de l\'esgl\xc3\xa9sia parroquial de santa Maria, que es remunta com a m\xc3\xadnim fins al Segle XII. Gwenf\xc3\xb4 \xc3\xa9s recordat per haver pertangut a les fam\xc3\xadlies De Sully, Fleming i Malefaunt a finals del per\xc3\xadode medieval. Despr\xc3\xa9s d\'haver estat cedit a la corona, el Castell de Gwenf\xc3\xb4, n\'han sigut propietaris les fam\xc3\xadlies Thomas, Birt i Jenner. El major desenvolupament es va produir durant la d\xc3\xa8cada de 1770, per\xc3\xb2 la major part es va perdre durant l\'incendi del 1910. Es t\xc3\xa9 const\xc3\xa0ncia de l\'exist\xc3\xa8ncia de fortificacions medievals anteriors a la vessant arbrada de Wrinstwn.\n_START_SECTION_\nEquipaments\n_START_PARAGRAPH_\nLa vil\xc2\xb7la disposa d\'una botiga, aix\xc3\xad com una oficina de correus, una esgl\xc3\xa9sia parroquial, una escola prim\xc3\xa0ria, un hotel, una biblioteca, una barberia i tres cases de la vil\xc2\xb7la._NEWLINE_\xc3\x89s seu de tres Pubs (dos dels quals porten oberts centenars d\'anys - el The Wenvoe Arms i el The Horse & Jockey de la ve\xc3\xafna Twyn-yr-Odyn, els quals s\xc3\xb3n edificis protegits - i el m\xc3\xa9s recent Walston Castle) i molts acres de boscos i camps. Tamb\xc3\xa9 hi ha una altra esgl\xc3\xa9sia dedicada a Sant Lythans._NEWLINE_Gwenf\xc3\xb4 t\xc3\xa9 un gran esperit comunitari, com es pot comprovar a trav\xc3\xa9s dels nombrosos grups comunitaris locals. Entre d\'altres, hi ha un grup Scout, el Village Quaffers, el Cor de Dones, el Club de Joves i, evidentment, l\'Esgl\xc3\xa9sia. Gwenf\xc3\xb4 va guanyar el premi \'Best Kept Village in the Vale of Glamorgan\' del 2005 i del 2007. Tamb\xc3\xa9 disposa del seu propi diari, que porta el nom de Wenvoe What\'s On. Un altre esdeveniment important \xc3\xa9s el Show annual organitzat cada setembre per l\'agrupament Scout de Gwenf\xc3\xb4 al Centre comunitari. Aquest acte d\xc3\xb3na l\'oportunitat a qualsevol resident a ser avaluat pel seu art, la seva artesania, cuina o jardineria. El The Wenvoe Arms \xc3\xa9s tamb\xc3\xa9 la seu del Wenvoe P\xc3\xa9tanque Club - que es considera el club de petanca m\xc3\xa9s antic de tot Gal\xc2\xb7les, remuntant-se fins al 1970._NEWLINE_Gwenf\xc3\xb4 \xc3\xa9s una vil\xc2\xb7la molt popular per la seva proximitat a la ciutat de Cardiff, per\xc3\xb2 tot i trobar-se a les rodal\xc2\xb7lies de la capital de Gal\xc2\xb7les, no disposa de connexi\xc3\xb3 ferrovi\xc3\xa0ria, essent v\xc3\xadctima del que es coneix com a "Beeching Axe" de la d\xc3\xa8cada de 1960. La ruta que passava pel poble segueix en peu, per\xc3\xb2 molt malmesa, essent utilitzada per animals de granja, i amb grans extensions inaccessibles. L\'antiga estaci\xc3\xb3 del poble \xc3\xa9s, actualment, un habitatge familiar.\n_START_SECTION_\nAtraccions locals\n_START_PARAGRAPH_\nLa cambra funer\xc3\xa0ria de Santt Lythans (Siambr Gladdu Lythian Sant en gal\xc2\xb7l\xc3\xa8s) es troba a nom\xc3\xa9s 2 km a l\'oest de Gwenf\xc3\xb4, o a 4,5 km per carretera, passada la vil\xc2\xb7la de Llwyneliddon. La cambra funer\xc3\xa0ria \xc3\xa9s un dolmen constru\xc3\xaft al voltant del cinqu\xc3\xa8 mil\xc2\xb7lenni abans de Crist com a part d\'un t\xc3\xbamul allargat, durant el per\xc3\xadode Neol\xc3\xadtic._NEWLINE_La cambra funer\xc3\xa0ria de Tinkinswood es troba a 3,5 km al nord-oest de Gwenf\xc3\xb4, prop de la vil\xc2\xb7la de Sain Nicolas, o a 6 km per la carretera de Tresimwn. Tinkinswood \xc3\xa9s un cromlec m\xc3\xa9s gran que el de Llwyneliddon, amb el qual segurament s\'assemblava, ja que van ser constru\xc3\xafts durant el mateix per\xc3\xadode. _NEWLINE_Entre les cambres funer\xc3\xa0ries de Llwyneliddon i de Tinkinswood es troben els Gerddi Dyffryn, la finca a la qual van pert\xc3\xa0nyer les dues durant molts anys. Gerddi Dyffryn s\xc3\xb3n una col\xc2\xb7lecci\xc3\xb3 de jardins bot\xc3\xa0nics localitzats al costat de la vil\xc2\xb7la de Sain Nicolas. Han estat escollits per la British Tourism Association com un dels 100 millors jardins del Regne Unit.'